JONAVOS PRADINĖS MOKYKLOS MOKINIŲ SKAITYMO MASTO IR KRYPTINGUMO TYRIMAS

2014 m.

**Tyrimo problema**

Skaitymo apimtis bei intensyvumas yra vieni iš pagrindinių visuomenės kultūros ir pilietinio raštingumo veiksnių. Skaitymas yra svarbus ir pavienių individų, ir visuomenės raidos požiūriu, kuris pradėdamas plėtoti pradinio ugdymo pakopoje.

Modernėjant visuomenei, keičiasi skaitymo įpročiai, lektūra. Dėl empirinių duomenų apie skaitymo visuomenėje būklę stokos, būtina atlikti kuo daugiau ir įvairių visuomenės narių grupių skaitymo kitimą analizuojančių tyrimų.

**Tyrimo tikslas**

Užfiksuoti Jonavos pradinės mokyklos mokinių skaitymo mastą ir kryptingumą.

**Tyrimo uždaviniai**

1. Pateikti mokinių skaitymo mastą apibūdinančias charakteristikas.
2. Apibendrinti tiriamų reiškinių rezultatus.
3. Atskleisti klasių mokinių skaitomos lektūros kryptingumą.

**Tyrimo metodika**

 Tyrimui pasirinktas specialusis metodas – skaitytojų formuliarų analizė, suteikianti objektyvią informaciją apie pasirinktos skaitytojų grupės – Jonavos pradinės mokyklos mokinių – pasiskolintą iš bibliotekos lektūrą į namus.

**Tyrimo laikas**

 2013 m. rugsėjo – 2014 m. balandžio mėn. laikotarpis

**Tyrimą atliko**

 Jonavos pradinės mokyklos bibliotekininkė Lilija Grigėnienė

1. **Skaitymo mastas**

Šioje dalyje skaitymo mastui nustatyti yra pateikiamos kiekybinės analizuojamų reiškinių charakteristikos.

Diagrama 1.1

 1.1. diagramoje pateikiamas konkrečios klasės mokyklos bibliotekoje užregistruotų skaitytojų skaičius procentais, tenkantis klasės bendram mokinių skaičiui. Tarp pirmų klasių daugiausiai bibliotekos skaitytojų yra 1c klasėje (75%). Antrokų tarpe nenuginčijamais lyderiais skaitytojų skaičiumi yra 2d klasė (94%). Pirmaujanti skaitytojais (83%) tarp visų mokyklos trečių klasių tapo 3d klasė, o 4c klasė (75%) – tarp ketvirtų.

 Diagrama 1.2

 1.2. diagramoje pateikti duomenys parodo atitinkamos klasės skaitytojams išduotų knygų į namus skaičių. Tarp pirmų klasių knygų išduotimi pirmauja 1c klasė – 161 knyga. Daugiausiai knygų tiriamuoju laikotarpiu tarp antrų klasių perskaitė 2d klasės skaitytojai – 173. Akivaizdžiais lyderiais išduotų knygų skaičiumi tarp trečiokų tapo 3d klasė – 185 knygos. 4c klasės skaitytojai iš viso perskaitė 105 knygas – tai didžiausia knygų išduotis, lyginat su kitomis ketvirtomis klasėmis.

Diagrama 1.3.

1.3. diagramoje pateikti duomenys parodo kiekvienos klasės vienam skaitytojui vidutiniškai išduotų į namus knygų skaičių.

 Lentelė 1.4.

Aktyviausi klasių skaitytojai

|  |  |  |  |
| --- | --- | --- | --- |
| **Eil.Nr.** | **Klasė** | **Vardas. Pavardė** | **Išduotų knygų** |
|  |  |  | **skaičius (egz.)** |
| 1. | 1a | Gabrielė Stankevičiūtė | 15 |
| 2. | 1b | Vakaris Laninas | 7 |
| 3. | 1c | Rusnė Mikėnaitė | 27 |
| 4. | 2a | Smiltė Tarutytė | 28 |
| 5. | 2b | Julija Rockina | 5 |
| 6. | 2b | Nedas Rudzinskas | 5 |
| 7. | 2c | Oresta Korolkovaitė | 19 |
| 8. | 2d | Celina Jastžemskytė | 30 |
| 9. | 3a | Alita Masionytė | 14 |
| 10. | 3b | Vakarė Skeirytė | 33 |
| 11. | 3c | Novilė Krutkevičiūtė | 5 |
| 12. | 3d | Kamilė Sakavičiūtė | 37 |
| 13. | 4a | Miglė Stasiukonytė | 9 |
| 14. | 4a | Auksė Gudauskaitė | 9 |
| 15. | 4b | Simona Lydaitė | 7 |
| 16. | 4c | Ema Radžabovaitė | 21 |

Apibendrinusšios tyrimo dalies pateiktų diagramų duomenis, galima teigti, kad pagal analizuojamus reiškinius tarp klasių srautų, lyderės yra tos pačios klasės – 1c, 2d, 3d ir 4c. Kaip matosi iš 1.4. lentelėje pateiktų duomenų. aktyviausi mokyklos bibliotekos skaitytojai – taip pat tų pačių klasių mokiniai: daugiausiai knygų iš visų pirmų klasių perskaitė 1c klasės mokinė Rusnė Mikėnaitė, iš antrų klasių – 2d klasės mokinė Celina Jastžemskytė. Tarp trečių klasių nepralenkiama skaitytoja yra 3d klasės mokinė Kamilė Sakavičiūtė, o tarp ketvirtokų – Ema Radžabovaitė.

1. **Skaitymo kryptingumas**

Jonavos pradinės mokyklos mokiniai laisvalaikiu mokyklos bibliotekoje skaito įvairių rūšių spaudinius: grožinę, pažintinę literatūrą, enciklopedijas, periodiką. Tačiau vietoje skaitomi leidiniai nėra fiksuojami skaitytojų formuliaruose, į namus išduodami tik grožinės literatūros leidiniai. Todėl mokinių skaitoma lektūra mokyklos bibliotekoje bus nagrinėjama pagal grožinės literatūros žanrus. Dėl pasirinkto tyrimo metodo, šioje dalyje nebus išsamiai analizuojama vaikų pasirinkta skaityti lektūra, tačiau daromos kai kurios praktiniu darbu pagrįstos prielaidos ir įžvalgos.

Diagrama 2.1.

Diagramos 2.1. pateikti duomenys rodo, kad pirmų ir antrų klasių mokinių lektūroje dominuoja iliustruotos knygos. Tai dažniausiai meniškai iliustruotos, nedidelės apimties, negausaus teksto, nuotaikingos knygelės. Iliustracijos pradedantiesiems skaitytojams padeda geriau suvokti kūrinį, padaryti jį vaizdų.

Pirmaisiais ir antraisiais mokslo metais tiek berniukai, tiek mergaitės noriai renkasi skaityti gyvulines pasakas. Čia gyvūnai bendrauja tarpusavyje arba žmogus bendrauja su gyvūnais kaip su lygiomis būtybėmis, turinčiomis teigiamų ir neigiamų bruožų. Pasakų siužetas ir pagrindinė mintis, kad gėris visada laimi prieš blogį, daro teigiamą poveikį savęs ir kitų pažinimo procese.

Pirmokų gebėjimai skaityti labai nelygūs. Vieni į mokyklą ateina laisvai skaitydami, kiti tai pradeda daryti tik antraisiais mokslo metais. Tie, kuriems sunkiai sekasi skaityti, renkasi žaislines knygas su atverčiamais langeliais, erdviniais vaizdais. Tuomet skaitymas tampa žaidimu. Didesnių skaitymo įgūdžių turintys pirmokai nevengia didesnės apimties apysakų ir apsakymų. Antrokai šio žanro literatūrą renkasi skaityti jau žymiai drąsiau, o trečiokų ir ketvirtokų lektūroje ji tampa dominuojanti – sudaro 75–100 procentus visų skaitomų knygų.

Mokyklos jaunųjų skaitytojų tarpe nėra populiarūs pasakų rinkiniai. Jie sudaro iki 11 procentų konkrečios klasės mokinių skaitomos literatūros. Praėjo ir knygų ciklo apie burtininką Harį Poterį skaitymo manija. Fantastinės literatūros kūrinius vaikai skaityti nenoriai renkasi dėl jų didelės apimties – jie tiesiog pavargsta.

Tiek mergaites, tiek berniukus traukia knygos, kurių pavadinimuose pavartojami siaubą, baimę įvardijantys žodžiai. Šio tipo knygos diagramoje 2.1. įvardijamos kaip siaubo literatūra. Jas dažniausiai renkasi skaityti trečių ir ketvirtų klasių mokiniai. Iš tokių knygų vaikai išmoksta pažinti ir įveikti baimę, nes knygos moko: ką pažįsti – to jau nebebijai.

Poezijos skaitymas yra laikoma sudėtinga ir pedagoginė, ir lektologinė problema, todėl poezijos knygelės užima nežymią vietą mokinių tarpe tarp pasirinktos skaityti lektūros. Tai patvirtina diagramoje 2.1. pateikti duomenys. Nesudėtingus eilėraštukus ar poemas vaikai skaito pirmaisiais ir antraisiais mokymosi metais. Vaikų interesas poezijai susijęs su mokytojos prašymu perskaityti vadovėliuose minimų kūrinių tekstus, tarp kurių – nemažai eiliuotų.

**Išvados**

1. Apibendrinus tyrimo 1 dalies diagramose pateiktus rodiklius, išryškėjo kiekybinės skaitymo tendencijos. Aktyviausi skaitytojai Jonavos pradinėje mokykloje yra 2–3 klasių mokiniai. Nors skaičiai yra akivaizdūs, tačiau dėl skaitomų knygų apimties ir turinio, jie negali būti vienareikšmiškai interpretuojami.
2. Mokinių pasirinkta skaityti literatūra priklauso nuo jų skaitymo įgūdžių lygio. 1–2 klasių mokinių lektūroje vyrauja gyvulinės pasakos bei nedidelės apimties iliustruotos knygelės. 3–4 klasių mokinių skaitomos literatūros pagrindą sudaro didesnės apimties apsakymai ir apysakos.